Gemengde reaksie oor skole wat later heropenArgieffoto (Foto: Verskaf) Die departement van basiese onderwys se besluit om die heropening van skole tot 15 Februarie uit te stel te midde van die tweede Covid-19-infeksiegolf, het nie net gemengde reaksie onder ouers ontlok nie, maar ook onder belanghebbendes in die onderwyssektor en politieke partye. Solidariteit veroordeel die uitstel ten sterkste en glo daar word nie in die beste belang van leerders opgetree nie. “Dit is uiters kortsigtig van die regering om kinders vir hierdie tydperk uit hul skole te hou,” sê Johnell van Vollenhoven, woordvoerder van Solidariteit. Volgens Van Vollenhoven het navorsing gewys dat ’n skool in die meeste gevalle die veiligste plek is waar ’n kind hom of haar tydens die Covid-19-pandemie kan bevind. “Nie net ontvang kinders broodnodige onderrig by die skool nie, maar is hulle is ook onder toesig waar veiligheidsmaatreëls streng toegepas word. Baie kinders ontvang ook hier hul enigste maaltyd vir die dag.” Die Solidariteit Skoleondersteuningsentrum (SOS) wys weer daarop dat leerders nou nóg tien dae se onderrig in ’n reeds verkorte skooljaar verloor. Melanie Buys, hoof van ontwikkeling by die SOS, meen die verdere verlies aan onderrigtyd gaan leerders benadeel – veral dié in skole wat steeds nie opsies vir aanlynleer gereed het nie. Dít terwyl die EFF die uitstel van die heropening van skole verwelkom en as ’n “logiese” en “wyse” besluit bestempel het. Die party sê die nuwe virusvariant blyk ook jong mense sonder enige onderliggende toestande af te takel. (Argieffoto) “Ons is egter gewalg deur die feit dat private skole oënskynlik oorreed gaan word om te sluit, wat beteken dat private skole die opsie het om oop te bly terwyl staatskole móét sluit,” sê Vuyani Pambo, EFF-woordvoerder. Die burgerregteorganisasie AfriForum glo op sy beurt skole moet self besluit wanneer leerders kan terugkeer. AfriForum beoog nou om ’n dringende skrywe aan die departement én die nasionale koronavirusbevelsraad te rig om hulle te oortuig om skole wat kán bewys dat hulle aan Covid-19-protokolle voldoen, toe te laat om aansoek te doen om soos beplan op 27 Januarie vir leerders te open. “Dit is in die belang van leerders en ouers dat skole, waar die nodige veiligheidsmaatreëls getref is, heropen soos beplan,” sê Natasha Venter, adviseur vir onderwysregte by AfriForum. “Leerders het reeds verlede jaar gely weens die chaos wat die inperkingsregulasies meegebring het en ons kan nie bekostig dat hulle verder agter raak nie.” Solidariteit sê die gevolge van die uitstel is ook vernietigend vir beheerliggaamaanstellings en ander bykomende dienste wat skole bied. “Onderwysers is reeds onder druk om agterstande in te haal wat weens die verlies aan skooldae verlede jaar ontstaan het. Dit is onredelik om te verwag dat verdere agterstande, wat deur die jongste uitstel van die skooljaar veroorsaak gaan word, nou ook opgevang sal moet word.” Die VF Plus wys daarop dat die alewige akademiese ontwrigting wat van jaar tot jaar oorgedra word, frustrasie skep. “Sommige ouers en onderwysers is verlig daaroor omdat hulle vir hul en hul kinders se lewe vrees. Ander vrees die gevolge as kinders alleen tuis bly terwyl ouers werk en niemand na hulle kan omsien nie,” sê dr. Wynand Boshoff, die VF Plus se woordvoerder oor basiese onderwys. “Die geskeduleerde openingsdatum van 27 Januarie sou reeds probleme geskep het; 15 Februarie mag dit in ŉ tweede krisisjaar laat ontaard.” Buys verwys ouers en onderwysers nou na reeds gevestigde en bekostigbare aanlynleerplatforms soos die SOS se Wolkskool wat aan skole, ouers en leerders die sekerheid bied van voorgesette onderrig, selfs al maak skole nie oop nie.